**Likumprojekts „Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likums”**

**1.pants. Definīcijas**

1) **aromatizētājs –** piedeva, kas rada smaržu vai garšu vai abus;

2) **augu smēķēšanas produkts –** izstrādājums, kuru pamatā ir augi, garšaugi vai augļi un kas nesatur tabaku, un ko var lietot, izmantojot degšanas procesu;

3) **ārējais iepakojums** – šā likuma izpratnē jebkāds iepakojums, kurā tabakas izstrādājums, augu smēķēšanas produkts, elektroniskā cigarete vai uzpildes flakons tiek laisti tirgū un kas ietver iepakojuma vienības vai iepakojuma vienību kopumu, izņemot caurspīdīgo apvalku;

4) **bezdūmu tabakas izstrādājums** – tabakas izstrādājums, kura lietošana nav saistīta ar sadegšanas procesu, tostarp košļājamā tabaka, šņaucamā tabaka un orālai lietošanai paredzētā tabaka;

5) **brīdinājums** **par ietekmi uz veselību** – brīdinājums par izstrādājuma negatīvām sekām uz cilvēka veselību vai citām nevēlamām tā lietošanas sekām, tostarp, rakstiski brīdinājumi, kombinēti brīdinājumi par ietekmi uz veselību, vispārīgi brīdinājumi un informatīvi uzraksti;

6) **darva –** neapstrādāts bezūdens beznikotīna dūmu kondensāts;

7) **elektroniskā smēķēšanas ierīce** –

a) elektroniskā cigarete, kas ir izstrādājums vai šā izstrādājuma daļa, ieskaitot kapsulu, rezervuāru un ierīci bez kapsulas vai rezervuāra, kuru var izmantot, lai caur iemuti ieelpotu nikotīnu saturošu tvaiku un kas var būt vienreizējas lietošanas vai uzpildāma ar uzpildes flakonu un rezervuāru vai uzlādējama ar vienreizējas lietošanas kapsulām;

b) elektroniska ierīce, kas ir izstrādājums vai šā izstrādājuma daļa, ieskaitot kapsulu, rezervuāru un ierīci bez kapsulas vai rezervuāra, kuru var izmantot, lai caur iemuti ieelpotu nikotīnu nesaturošu tvaiku un kas var būt vienreizējas lietošanas vai uzpildāma ar elektroniskās smēķēšanas ierīces uzpildes tvertni un rezervuāru vai uzlādējama ar vienreizējas lietošanas kapsulām;

8) **elektroniskās smēķēšanas ierīces uzpildes tvertne** –

a) uzpildes flakons, kas ir tvertne, kas ietver nikotīnu saturošu šķidrumu, ko var izmantot, lai atkārtoti uzpildītu elektronisko cigareti;

b) tvertne, kurā pildīts nikotīnu nesaturošs šķidrums, ko var izmantot, lai atkārtoti uzpildītu elektronisko smēķēšanas ierīci (izņemot elektronisko cigareti);

9) **emisija** – viela, kas izdalās, kad tabaku, tabakas izstrādājumu, augu smēķēšanas produktu, elektronisko cigareti, uzpildes flakonu izmanto tam paredzētajā veidā, piemēram, dūmos esošas vielas vai vielas, kas izdalās bezdūmu tabakas izstrādājumu lietošanas procesā;

10) **iepakojuma vienība** — mazākais atsevišķais tabakas izstrādājuma, augu smēķēšanas produkta, elektroniskās cigaretes vai uzpildes flakona vai augu smēķēšanas produkta iepakojums, ko laiž tirgū;

11) **jaunieviests tabakas izstrādājums –** tabakas izstrādājums, kas neietilpst nevienā no šādām kategorijām – cigaretes, tinamā tabaka, pīpju tabaka, ūdenspīpju tabaka, cigāri, cigarillas, košļājamā tabaka, šņaucamā tabaka vai orālai lietošanai paredzēta tabaka.

12) **kombinēts brīdinājums** **par ietekmi uz veselību** – brīdinājums par ietekmi uz veselību, kas sastāv no rakstiska brīdinājuma un atbilstoša fotoattēla vai ilustrācijas;

13) **košļājamā tabaka** – bezdūmu tabakas izstrādājums, kas paredzēts vienīgi košļāšanai;

14) **laist tirgū** – šā likuma izpratnē – padarīt izstrādājumus neatkarīgi no to ražošanas vietas pieejamus patērētājiem Eiropas Savienības dalībvalstī vai Eiropas Ekonomikas zonas valstī par maksu vai bez tās, tostarp ar tālpārdošanas starpniecību; pārrobežu tālpārdošanas gadījumā uzskata, ka izstrādājumu laiž tirgū dalībvalstī, kurā atrodas patērētājs;

15) **maisiņš** – šā likuma izpratnē tinamās tabakas iepakojuma vienība, kura ir vai nu kā četrstūraina kabata ar pārloku, kas sedz atveri, vai arī kā maisiņš ar pamatni;

16) **maksimālais emisiju līmenis** – tabakas izstrādājumā esošas vielas maksimālais sastāvs vai emisijas miligramos, tostarp nulles apmērā;

17) **mazumtirdzniecības punkts –** šā likuma izpratnē jebkura tirdzniecības vieta, kur laiž tirgū tabakas izstrādājumus, augu smēķēšanas produktus, elektroniskās smēķēšanas ierīces vai elektroniskās smēķēšanas ierīces uzpildes tvertnes tostarp ar fiziskas personas starpniecību;

18) **nikotīns –** nikotīna alkaloīdi, spēcīga nervu sistēmu apdraudoša inde, kas izraisa pieradumu un atkarību no tās;

19) **pārrobežu tālpārdošana** – tālpārdošana patērētājam, kad patērētājs, pasūtot izstrādājumu neatrodas tajā Eiropas Savienības dalībvalstī vai Eiropas Ekonomikas zonas valstī vai trešajā valstī, kurā attiecīgais mazumtirgotājs veic uzņēmējdarbību. Tiek uzskatīts, ka mazumtirdzniecības punkts veic uzņēmējdarbību Eiropas Savienības dalībvalstī vai Eiropas Ekonomikas zonas valstī, ja fiziskas personas gadījumā – valstī atrodas tās komercdarbības vieta, bet pārējos gadījumos – valstī ir mazumtirdzniecības punkta juridiskā adrese, galvenā vadība vai komercdarbības vieta, tostarp filiāles, pārstāvniecības vai jebkādas citas struktūras;

20) **piedeva** – viela, kas nav tabaka un kas ir pievienota tabakas izstrādājumam, tā iepakojuma vienībai vai jebkādam ārējam iepakojumam;

21) **pīpju tabaka** – tabaka, ko var lietot, izmantojot degšanas procesu, un kas paredzēta vienīgi izmantošanai pīpē;

22) **publiska ēka vai būve** — ēka vai būve, kurā vairāk nekā 50 procentus kopējās platības aizņem publiskas telpas;

23) **publiska telpa** — sabiedrībai pieejama nedzīvojamā telpa, kurā apmeklētāji var īslaicīgi uzturēties un saņemt dažādus pakalpojumus;

24) **raksturīgs aromāts** – izteikta smarža vai garša, kas nav tabakas smarža un garša un ko rada piedeva vai piedevu kombinācija, tostarp, bet ne tikai, augļu, garšvielu, garšaugu, alkohola, konfekšu, mentola vai vaniļas, un kas ir sajūtama pirms tabakas izstrādājuma lietošanas vai tās laikā;

25) **ražotājs** – šā likuma izpratnē jebkura fiziska vai juridiska persona, kas ražo izstrādājumu vai liek šo izstrādājumu izstrādāt vai ražot un laiž šo izstrādājumu tirgū ar savu vārdu vai preču zīmi;

26) **reklāma —** šā likuma izpratnējebkurā veidā izplatīta komerciāla komunikācija (piemēram, iespieddarbi, plakāti, uzlīmes, reklāmas attēli uz sienām, radioraidījumi un televīzijas raidījumi, klipi, kinofilmas un videofilmas), kā arī darbība, kuras mērķis ir tieši vai netieši veicināt tabakas izstrādājumu, elektronisko cigarešu vai uzpildes flakonu pirkšanu vai patēriņu, tajā skaitā izstrādājumu izvietojums tirdzniecības vietās, pielietojot dažādus patēriņu veicinošus efektus [piemēram, vārdus (saukļus), formas, attēlus, krāsas, gaismas un skaņas efektus];

27) **sastāvdaļa –** tabaka, piedeva, kā arī visas vielas vai elementi, kas sastopami gatavā tabakas izstrādājumā, augu smēķēšanas produktā, elektroniskajā cigaretē vai uzpildes flakonā, tostarp papīrs, filtrs, krāsas, kapsulas un uzlīmes;

28) **smēķēšana** — process, kura laikā notiek smēķēšanai paredzēta tabakas izstrādājuma, augu smēķēšanas produkta vai jaunieviesta tabakas izstrādājuma apzināta aizdedzināšana vai karsēšana un lietošana tādā veidā, ka to var ieelpot, un kura rezultātā izdalās dūmi, vai elektroniskās smēķēšanas ierīces vai jaunieviesta tabakas izstrādājuma apzināta lietošana tādā veidā, ka caur iemuti notiek apzināta nikotīna vai citu ķīmisku vielu saturoša tvaika ieelpošana;

29) **smēķēšanai paredzēti tabakas izstrādājumi –** tabakas izstrādājumi, kas nav bezdūmu tabakas izstrādājumi;

30) **spēja izraisīt atkarību** – vielas farmakoloģiskā spēja izraisīt atkarību, stāvokli, kas ietekmē indivīda spēju kontrolēt savu uzvedību, parasti radot apmierinājuma sajūtu vai atvieglojumu pēc abstinences simptomu novēršanas, vai abus;

31) **sponsorēšana** — šā likuma izpratnē jebkāda veida kolektīvs vai personisks atbalsts kādam pasākumam, darbībai vai indivīdam ar mērķi tieši vai netieši veicināt tabakas izstrādājumu, elektronisko cigarešu vai uzpildes flakonu pirkšanu un patēriņu;

32) **šņaucamā tabaka –** bezdūmu tabakas izstrādājums, ko var lietot caur degunu;

33) **tabaka –** tabakas augu lapas un citas dabīgas pārstrādātas vai neapstrādātas daļas, tostarp tabaka ar palielinātu apjomu un atjaunota tabaka;

34) **tabakas izstrādājums** —izstrādājums, ko var lietot un kas kaut vai daļēji sastāv no tabakas, kura ir vai nav ģenētiski modificēta;

35) **tabakas izstrādājumi orālai lietošanai** – visi orālai lietošanai paredzētie tabakas izstrādājumi, kas pilnībā vai daļēji gatavoti no tabakas un kas pieejami pulvera vai smalku granulu veidā vai jebkādā šo veidu apvienojumā, jo īpaši tādi izstrādājumi, kas safasēti porciju maisiņos vai porainos maisiņos, izņemot izstrādājumus, kas paredzēti ieelpošanai vai košļāšanai;

36) **tabakas vai ar to saistītu izstrādājumu imports** – tabakas, tabakas izstrādājuma, augu smēķēšanas produkta, elektroniskās cigaretes vai uzpildes flakona imports Eiropas Savienības dalībvalsts vai Eiropas Ekonomikas zonas valsts teritorijā, izņemot gadījumus, kad šiem izstrādājumiem importēšanas brīdī piemēro muitas maksājumu atlikšanas procedūru vai režīmu, kā arī muitas maksājumu atlikšanas procedūras vai režīma piemērošanas pārtraukšana;

37) **tabakas vai ar to saistītu izstrādājumu importētājs** – persona, kurai pieder Eiropas Savienības dalībvalsts vai Eiropas Ekonomikas zonas valsts teritorijā ievestā tabaka, tabakas cigaretes vai uzpildes flakoni vai kurai ir tiesības ar tiem rīkoties;

38) **telpa, kas speciāli ierādīta smēķēšanai**- smēķēšanai paredzēta atsevišķa telpa, kas ēkas tehniskās inventarizācijas plānā atzīmēta kā konstruktīvi nodalīta telpa un ir aprīkota ar nosūces ventilāciju, lai smēķēšanas radītie dūmi vai tvaiks neieplūstu citās telpās. Šajā telpā ir attiecīgs informatīvs uzraksts vai simbols. Tajā netiek sniegti iestādes, komersanta, jebkuras citas juridiskās personas vai pašnodarbinātās personas pamatpakalpojumi;

39) **tinamā tabaka** – tabaka, ko patērētāji vai mazumtirdzniecības punkti var izmantot cigarešu izgatavošanai;

40) **toksicitāte** – pakāpe, kādā viela var izraisīt kaitīgu ietekmi uz cilvēka organismu, tostarp ietekmi, kas rodas laika gaitā, parasti pēc atkārtotas vai ilgstošas lietošanas vai iedarbības;

41) **ūdenspīpju tabaka –**  smēķēšanai paredzēts tabakas izstrādājums, ko var lietot, izmantojot ūdenspīpi. Ja izstrādājumu var izmantot gan ūdenspīpēs, gan kā tinamo tabaku, to uzskata par tinamo tabaku;

42) **vieta, kas speciāli ierādīta smēķēšanai** — ar attiecīgu informatīvu uzrakstu vai simbolu apzīmēta un ugunsdrošības noteikumu prasībām atbilstoši aprīkota teritorija ārpus ēkām brīvā dabā.

**2.pants. Likuma mērķis, darbības joma un principi**

(1) Šā likuma mērķis ir aizsargāt sabiedrības veselību, tostarp, aizsargājot cilvēku tiesības uz tīru un labvēlīgu, ar smēķēšanai paredzētu tabakas izstrādājumu un augu smēķēšanas produktu dūmiem, kā arī ar elektronisko smēķēšanas ierīču tvaiku nepiesārņotu vidi.

(2) Šis likums nosaka:

1) tabakas izstrādājumu, augu smēķēšanas produktu, elektronisko smēķēšanas ierīču un to uzpildes tvertņu laišanas tirgū nosacījumus, kā arī tabakas izstrādājumu, elektronisko cigarešu un uzpildes flakonu reklāmas, sponsorēšanas un iepakojuma noformējuma nosacījumus;

2) pienākumu ražotājiem un importētājiem sniegt informāciju par tabakas izstrādājumiem, augu smēķēšanas produktiem, elektroniskajām cigaretēm, uzpildes flakoniem un jaunieviestiem tabakas izstrādājumiem;

3) smēķēšanas ierobežojumus publiskās un citās šajā likumā noteiktajās vietās;

4) kārtību, kādā tiek kontrolēta tabakas izstrādājumu, augu smēķēšanas produktu, elektronisko smēķēšanas ierīču un to uzpildes tvertņu aprite un smēķēšanas ierobežojumi publiskās un citās šajā likumā noteiktajās vietās.

(3) Šā likuma tiesību normu piemērošanā ievēro šādus principus:

1) smēķētājs respektē cita cilvēka tiesības uz tīru un labvēlīgu, ar smēķēšanai paredzētu tabakas izstrādājumu un augu smēķēšanas produktu dūmiem, kā arī ar elektronisko smēķēšanas ierīču tvaiku nepiesārņotu vidi;

2) cilvēka tiesības uz tīru un labvēlīgu, ar smēķēšanai paredzētu tabakas izstrādājumu un augu smēķēšanas produktu dūmiem, kā arī ar elektronisko smēķēšanas ierīču tvaiku nepiesārņotu gaisu un tiesības nepaaugstināt smēķēšanas (tajā skaitā tabakas dūmu un elektronisko smēķēšanas ierīču tvaika otrreizējas ieelpošanas) izraisītu slimību risku ir prioritāras salīdzinājumā ar smēķētāju interesēm smēķēt.

**3.pants. Tabakas izstrādājumu, augu smēķēšanas produktu, elektronisko cigarešu un uzpildes flakonu laišanas tirgū ierobežojumi**

(1) Aizliegts laist tirgū:

1) šņaucamo tabaku un košļājamo tabaku;

2) tabakas izstrādājumus orālai lietošanai;

3) tabakas izstrādājumus, augu smēķēšanas produktus, elektroniskās cigaretes, uzpildes flakonus un jaunieviestus tabakas izstrādājumus, par kuriem nav iesniegta informācija atbilstoši šā likuma 5.panta pirmajā daļā noteiktajam;

4) tabakas izstrādājumus, augu smēķēšanas produktus, elektroniskās cigaretes, uzpildes flakonus un jaunieviestus tabakas izstrādājumus, kas neatbilst šā likuma prasībām. Šā likuma prasības, kas piemērojamas jaunieviestiem tabakas izstrādājumiem atkarīgas no tā, vai uz minētajiem izstrādājumiem attiecas bezdūmu tabakas izstrādājuma definīcija vai smēķēšanai paredzēta tabakas izstrādājuma definīcija;

5) cigarešu iepakojuma vienības, kurās ir mazāk par 20 cigaretēm;

6) tinamās tabakas iepakojuma vienībās, kurās ir mazāk par 30 gramiem tabakas.

(2) Aizliegts laist tirgū tabakas izstrādājumus ja:

1) to sastāvā ir vitamīni vai citas piedevas, kas rada iespaidu, ka tabakas izstrādājums ir labvēlīgs veselībai vai samazina veselības apdraudējumu;

2) to sastāvā ir kofeīns vai taurīns, vai citas piedevas un stimulējoši savienojumi, kas tiek saistīti ar enerģiju un vitalitāti;

3) to sastāvā ir piedevas, kuras ietekmē emisiju krāsu;

4) smēķēšanai paredzētu tabakas izstrādājumu gadījumā to sastāvā ir piedevas, kas atvieglo ieelpošanu vai nikotīna uzņemšanu;

5) to sastāvā ir piedevas, kam nesadedzinātām piemīt kancerogēnas, mutagēnas un reproduktīvai sistēmai toksiskas īpašības;

6) tiem nav piemēroti Eiropas Parlamenta un Padomes 2006.gada 18.decembra regulā Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK paredzētie noteikumi vai nosacījumi;

7) tie satur piedevas tādā daudzumā, ka šo izstrādājumu lietošanas laikā ievērojami vai izmērāmi palielinās tabakas izstrādājuma toksiskā vai atkarību izraisošā ietekme vai tai piemītošās kancerogēnās, mutagēnās un reproduktīvai sistēmai toksiskās īpašības un ja tas ir zinātniski pamatots. Tabakas izstrādājumus, uz kuriem attiecas šis punkts, nosaka Ministru kabinets.

(3) Aizliegts laist tirgū cigaretes, ja:

1) maksimālais darvas emisiju līmenis tajās pārsniedz 10 miligramus vienā cigaretē;

2) maksimālais nikotīna emisiju līmenis tajās pārsniedz 1 miligramu vienā cigaretē;

3) maksimālais oglekļa monoksīda emisiju līmenis tajās pārsniedz 10 miligramus vienā cigaretē.

(4) Aizliegts laist tirgū cigaretes un tinamo tabaku:

1) ar raksturīgo aromātu. Aizliegums neattiecas uz piedevām, kas ir būtiskas tabakas izstrādājumu ražošanai, ja vien šīs piedevas nerada izstrādājumam raksturīgu aromātu un būtiski vai izmērāmi nepalielina izstrādājuma spēju radīt atkarību, toksicitāti vai kancerogēnas, mutagēnas un reproduktīvai sistēmai toksiskas īpašības. Tabakas izstrādājumus, uz kuriem attiecas šis punkts, kā arī procedūras, kuras piemēro, lai noteiktu, vai uz tabakas izstrādājumiem attiecas šis punkts, nosaka Ministru kabinets;

2) kuru filtri, papīri, iepakojums, kapsulas satur aromatizētājus vai jebkādus tehniskus elementus, kas varētu mainīt attiecīgo tabakas izstrādājumu smaržu vai garšu vai to dūmu intensitāti. Filtri, papīri vai kapsulas nesatur tabaku vai nikotīnu.

(5) Elektroniskās cigaretes, uzpildes flakonus un nikotīnu saturošu šķidrumu atļauts laist tirgū tikai tādā gadījumā, ja tie atbilst šādām prasībām:

1) nikotīnu saturošs šķidrums ir pildīts īpaši tam paredzētās uzpildes flakonos, kuru maksimālais tilpums ir 10 mililitri vai vienreizēji lietojamās elektroniskajās cigaretēs vai vienreizēji lietojamās kapsulās. Šādu kapsulu vai elektronisko cigarešu rezervuāru tilpums nepārsniedz 2 mililitrus;

2) maksimālā nikotīna koncentrācija nikotīnu saturošā šķidrumā ir 20 miligrami uz mililitru;

3) nikotīnu saturošs šķidrums nesatur šā panta otrās daļas 1., 2., 3., 4. un 5.punktā norādītās piedevas;

4) nikotīnu saturoša šķidruma ražošanā tiek izmantotas vienīgi augstas tīrības sastāvdaļas. Jebkuras citas vielas, izņemot vielas, kas ir elektroniskajā cigaretē vai uzpildes flakonā vai radušās elektronisko cigarešu lietošanas rezultātā izdalījušajās izplūdēs, un par kurām nav paziņots saskaņā ar šā likuma 5. panta pirmajā un otrajā daļā noteikto, šķidrumā ir vienīgi piejaukumu līmenī, ja ražošanā no tām nav tehniski iespējams izvairīties;

5) nikotīnu saturošā šķidrumā tiek izmantotas vienīgi sastāvdaļas, kuras nedz uzkarsētā, nedz neuzkarsētā veidā, nerada apdraudējumu cilvēku veselībai. Šis punkts neattiecas uz nikotīnu.

6) elektroniskās cigaretes normālas lietošanas apstākļos izdala nikotīnu nemainīgās devās;

7) elektroniskās cigaretes un uzpildes flakoni ir droši bērniem un pret manipulācijām, ir aizsargātas pret uzlaušanu un noplūdi, un tām ir mehānisms, kurš nodrošina uzpildi bez noplūdes.

**4. pants. Cigarešu atbilstības novērtēšana**

(1) Maksimālos nikotīna, darvas un oglekļa monoksīda emisiju līmeņus cigaretēs mēra, pamatojoties uz:

1) standartu LVS ISO 10315:2013 “Cigaretes. Nikotīna satura noteikšana dūmu kondensātos. Gāzhromatogrāfiskā metode” nikotīnam;

2) standartu LVS ISO 4387:2007 „Cigaretes. Mitrā dūmu kondensāta un beznikotīna sausā dūmu kondensāta noteikšana, izmantojot parasto analītisko izsmēķēšanas aparatūru” darvai;

3) standartu LVS ISO 8454+A1:2011 „Cigaretes. Paraugu ņemšana NDIR metode” oglekļa monoksīdam.

(2) Nikotīna, darvas un oglekļa monoksīda daudzuma pareizību nosaka saskaņā ar standartu LVS ISO 8243:2013 „Cigaretes. Paraugu ņemšana”.

(3)Šā likuma 3.panta trešajā daļā minēto vielu emisiju līmeņus ir tiesīgas pārbaudīt laboratorijas, kas nav tabakas industrijas īpašumā vai tās tiešā vai netiešā kontrolē un kas ir akreditētas nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību vai citu Eiropas Savienības dalībvalstu vai Eiropas Ekonomikas zonas valstu paziņotās laboratorijas tabakas izstrādājumu jomā. Šī likuma izpratnē tabakas industrija ir tabakas izstrādājumu ražotāji, vairumtirgotāji un importētāji.

**5.pants. Ziņošana par tabakas izstrādājumiem, augu smēķēšanas produktiem, elektroniskajām cigaretēm un uzpildes flakoniem**

(1) Ražotāji un importētāji sniedz Veselības inspekcijai informāciju par tabakas izstrādājumiem, elektroniskajām cigaretēm, uzpildes flakoniem, kas jau laisti tirgū, un tabakas izstrādājumiem, augu smēķēšanas produktiem, elektroniskajām cigaretēm, uzpildes flakoniem un jaunieviestiem tabakas izstrādājumiem, kurus plānots laist tirgū, kā arī, ja kādam no šiem produktiem tiek mainīts sastāvs vai ir jauna vai atjaunināta informācija par jaunieviestiem izstrādājumiem. Ar iesniegtās informācijas par tabakas izstrādājumiem, elektroniskajām cigaretēm un uzpildes flakoniem saņemšanu, uzglabāšanu, apstrādi, analizēšanu un publicēšanu saistītos izdevumus sedz tabakas izstrādājumu, elektronisko cigarešu vai uzpildes flakonu ražotāji un importētāji saskaņā ar Veselības inspekcijas maksas pakalpojumu cenrādi.

(2) Šā panta pirmajā daļā noteiktās sniedzamās informācijas apjomu, kārtību, kādā ražotāji un importētāji sniedz informāciju, kā arī prasības datu apstrādei, analizēšanai, uzglabāšanai un publicēšanai, nosaka Ministru kabinets.

(3) Elektronisko cigarešu un uzpildes flakonu ražotāji, importētāji un izplatītāji izveido un uztur sistēmu informācijas apkopošanai par jebkādām nevēlamām šo izstrādājumu iedarbības uz cilvēku veselību izpausmēm, ja par tādām rodas aizdomas. Ja ražotājs, importētājs vai izplatītājs uzskata vai tam ir pamats uzskatīt, ka tā rīcībā esošās elektroniskās cigaretes vai uzpildes flakoni, ko laiž tirgū vai paredzēts laist tirgū, nav droši vai neatbilst labas kvalitātes prasībām, vai kādā citā ziņā neatbilst šā likuma prasībām, tas nekavējoties veic nepieciešamos koriģējošos pasākumus, lai attiecīgajā gadījumā panāktu minētā izstrādājuma atbilstību šā likuma prasībām, izņemtu to no tirgus vai atsauktu. Vienlaikus ražotājs, importētājs vai izplatītājs par to informē Patērētāju tiesību aizsardzības centru, it īpaši sniedzot informāciju par cilvēku veselības un drošības apdraudējumiem un par jebkādiem korektīviem pasākumiem, kas veikti, kā arī par šādu korektīvu pasākumu rezultātiem.

(4) Gadījumā, ja elektroniskās cigaretes un uzpildes flakoni atbilst šā likuma prasībām, tomēr Patērētāju tiesību aizsardzības centrs noskaidro, vai tam ir iemesls uzskatīt, ka konkrētais izstrādājumu veids varētu izraisīt nopietnu apdraudējumu cilvēku veselībai, tas veic Preču un pakalpojumu drošuma likumā noteiktos pasākumus un nekavējoties par to paziņo Eiropas Komisijai un pārējām Eiropas Savienības un Eiropas Ekonomikas zonu valstu kompetentajām iestādēm, sniedzot visus pamatojuma datus un informāciju par veiktajiem pasākumiem.

**6.pants. Tabakas izstrādājumu, augu smēķēšanas produktu, elektronisko cigarešu un uzpildes flakonu noformējums un iepakojuma vienību izskats un saturs**

(1) Uz tabakas izstrādājumu un augu smēķēšanas produktu iepakojuma aizliegts:

1) attēlot konkrētas fiziskās personas;

2) attēlot Latvijas valsts simbolus;

3) izmantot animācijas attēlus.

(2) Uz tabakas izstrādājumu iepakojuma vienības, jebkāda ārējā iepakojuma un paša tabakas izstrādājuma marķējuma aizliegts izvietot tādus elementus vai aspektus, piemēram, uzrakstus, simbolus, nosaukumus, preču zīmes, grafiskas vai citas zīmes, kas:

1) popularizē tabakas izstrādājumu vai veicina tā patēriņu, radot kļūdainu iespaidu par tā īpašībām, ietekmi uz veselību, apdraudējumiem vai emisijām;

2) ietver informāciju par tabakas izstrādājuma nikotīna, darvas un oglekļa monoksīda saturu;

3) liek domāt, ka konkrētais tabakas izstrādājums ir nekaitīgāks par citiem vai ka ar to tiecas samazināt atsevišķu kaitīgu dūmu sastāvdaļu ietekmi, vai ka tam ir vitalizējošas, enerģizējošas, ārstnieciskas, jaunību saglabājošas, dabiskas, organiskas īpašības, vai ka tam citādi ir labvēlīga ietekme uz veselību vai dzīvesstilu;

4) norāda uz garšu, smaržu, jebkādiem aromatizētājiem un citām piedevām vai to trūkumu;

5) atgādina pārtikas vai kosmētikas produktu;

6) liek domāt, ka konkrētam tabakas izstrādājumam ir labāka bioloģiskās sadalīšanās spēja vai citas priekšrocības no vides viedokļa.

(3) Uz tabakas izstrādājumu iepakojuma vienības un jebkāda ārējā iepakojuma aizliegts izvietot tādus elementus vai aspektus, piemēram, uzrakstus, simbolus, nosaukumus, preču zīmes, grafiskas vai citas zīmes, kas rada ekonomiska ieguvuma iespaidu, piemēram, iekļaujot atlaižu kuponus, piedāvājot atlaides, informāciju par bezmaksas izplatīšanu, piedāvājumu iegādāties vairākas iepakojuma vienības par zemāku cenu un citus līdzīgus piedāvājumus.

(4) Uz augu smēķēšanas produkta iepakojuma vienības un jebkāda ārējā iepakojuma aizliegts izvietot tādus elementus vai aspektus, piemēram, uzrakstus, simbolus, nosaukumus, preču zīmes, grafiskas vai citas zīmes, kas minētas šā panta otrās daļas 1., 2., 3. un 5. punktā, kā arī apgalvojumu, ka izstrādājums nesatur piedevas vai aromatizētājus.

(5) Uz elektronisko cigarešu un uzpildes flakonu iepakojuma vienībām un jebkāda ārējā iepakojuma:

1) aizliegts izvietot tādus elementus vai aspektus, piemēram, uzrakstus, simbolus, nosaukumus, preču zīmes, grafiskas vai citas zīmes, kas minētas šā panta otrajā daļā. Šis punkts neattiecas uz informāciju par nikotīna saturu un aromātiem, kas tiek norādīta saskaņā ar šā panta piektās daļas 2.punktā minēto;

2) ir norādīts visu izstrādājumā iekļauto sastāvdaļu saraksts dilstošā secībā un elektronisko cigarešu un uzpildes flakonu gadījumā- nikotīna saturs un daudzums izstrādājumā un katrā devā;

3) ir norādīts partijas numurs;

4) ir izvietots ieteikums izstrādājumu glabāt bērniem nepieejamā vietā.

(6) Katrai elektronisko cigarešu vienībai un pie uzpildes flakoniem pievieno informatīvu lapiņu, kas satur:

1) informatīvus norādījumus par izstrādājuma lietojumu un glabāšanu, tostarp norādi, ka izstrādājumu nav ieteicams lietot jauniešiem un nesmēķētājiem;

2) informāciju par kontrindikācijām;

3) brīdinājumus īpašām riska grupām;

4) informāciju par iespējamu nevēlamu iedarbību;

5) informāciju par pieraduma izraisīšanu un toksiskumu;

6) ražotāja vai importētāja un juridisko vai fizisko personu kontaktinformāciju Eiropas Savienībā un Eiropas Ekonomikas zonā.

(7) Cigarešu iepakojuma vienībai ir taisnstūra paralēlskaldņa forma un tā ir izgatavota no kartona vai mīksta materiāla bez tādas atveres, ko pēc pirmās atvēršanas reizes var no jauna aizvērt vai noslēgt, izņemot atliecamu augšējo vāciņu un sānos piestiprinātu atvāžamu vāciņu. Paciņās ar atliecamu augšējo vāciņu un sānos piestiprinātu atvāžamu vāciņu, vāciņš ir piestiprināts tikai iepakojuma vienības aizmugurē.

(8) Tinamās tabakas iepakojuma vienībām ir taisnstūra paralēlskaldņa, cilindriska vai maisiņa forma.

(9) Uz katras smēķēšanai paredzētā tabakas izstrādājuma un augu smēķēšanas produkta iepakojuma vienības, ko laiž tirgū, ir piestiprināta akcīzes nodokļa marka. Ja ir slēgts caurspīdīgs papildu apvalks, akcīzes nodokļa marku piestiprina zem tā. Augu smēķēšanas produktu iepakojuma vienībām, ko laiž tirgū, akcīzes nodokļa marka var būt piestiprināta uz slēgtā caurspīdīgā papildu apvalka.

(10) Uz katras tabakas izstrādājumu iepakojuma vienības, ko laiž tirgū, ir izvietots:

1) unikālais identifikators, kuru, lai nodrošinātu tā veselumu, drukā vai piestiprina tā, ka to nevar noņemt, izdzēst un nekādā veidā noslēpt vai pārtraukt, tostarp izmantojot nodokļu markas vai cenu zīmes vai atverot iepakojuma vienību;

2) redzams un neredzams drošības elements, kurš ir drošs pret viltojumiem un kurš ir piestiprināts vai drukāts tā, lai to nevarētu izdzēst un nekādā veidā noslēpt vai pārtraukt, tostarp izmantojot nodokļu markas un cenu zīmes vai citus tiesību aktos paredzētus elementus.

(11) Unikālo identifikatoru, kā arī informāciju, ko iekļauj unikālais identifikators, tehniskos standartus attiecībā uz izsekošanas un identificēšanas sistēmas izveidi un darbību, prasības aprīkojumam, kas nepieciešamas šo darbību nodrošināšanai, datu apstrādes un uzglabāšanas prasības un kārtību, kādā uz tabakas izstrādājumu vienībām izvietojams unikālais identifikators nosaka Ministru kabinets.

**7.pants Uz tabakas izstrādājumu, augu smēķēšanas produktu, elektronisko cigarešu un uzpildes flakonu iepakojuma izvietojamie brīdinājumi par ietekmi uz veselību**

(1) Uz katras tabakas izstrādājuma, augu smēķēšanas produkta, elektroniskās cigaretes un uzpildes flakona iepakojuma vienības un jebkāda ārējā iepakojuma, ko laiž tirgū Latvijā, ir izvietoti brīdinājumi par ietekmi uz veselību valsts valodā.

(2) Uz katras smēķēšanai paredzētā tabakas izstrādājuma iepakojuma vienības un jebkāda ārējā iepakojuma, ir drukāti šādi brīdinājumi par ietekmi uz veselību:

1) vispārīgais brīdinājums: „Smēķēšana nogalina – atmetiet tagad”;

2) informatīvs uzraksts: „Tabakas dūmos ir vairāk nekā 70 vielu, kas izraisa vēzi”;

3) kombinēts brīdinājums par ietekmi uz veselību.

(3) Uz katras bezdūmu tabakas izstrādājumu iepakojuma vienības un jebkāda ārējā iepakojuma, ir drukāts šāds brīdinājums par ietekmi uz veselību: “Šis tabakas izstrādājums kaitē Jūsu veselībai un rada atkarību.”.

(4) Uz katras augu smēķēšanas produkta iepakojuma vienības, kā arī uz jebkāda ārējā iepakojuma ir drukāts šāds brīdinājums par ietekmi uz veselību: „Šī izstrādājuma smēķēšana kaitē Jūsu veselībai.”.

(5) Uz katras elektroniskās cigaretes un uzpildes flakona iepakojuma vienības un ārējā iepakojuma, ir drukāts šāds brīdinājums par ietekmi uz veselību: „Šis izstrādājums satur nikotīnu, kas ir spēcīgu pieradumu izraisoša viela.”.

(6) Uz tabakas izstrādājumu, augu smēķēšanas produktu, elektronisko cigarešu un uzpildes flakonu iepakojuma izvietojamo brīdinājumu par ietekmi uz veselību noformējumu un novietojumu, rakstiskos brīdinājumus, kā arī uz smēķēšanai paredzēto tabakas izstrādājumu iepakojuma vienībām un ārējā iepakojuma izvietojamos kombinētos brīdinājumus par ietekmi uz veselību un kārtību, kādā ražotājs vai importētājs ziņo par kombinēto brīdinājumu par ietekmi uz veselību izvietošanu, nosaka Ministru kabinets.

**8.pants. Tabakas izstrādājumu, augu smēķēšanas produktu, elektronisko smēķēšanas ierīču un elektronisko smēķēšanas ierīču uzpildes tvertņu aprites kārtība**

(1) Tabakas izstrādājumus, augu smēķēšanas produktus, elektroniskās smēķēšanas ierīces un elektronisko smēķēšanas ierīču uzpildes tvertnes aizliegts pārdot:

1) valsts un pašvaldību iestāžu telpās, izņemot Nacionālos bruņotos spēkus un ieslodzījuma vietas, kur ievietoti pilngadīgie ieslodzītie;

2) sociālās aprūpes, ārstniecības un izglītības iestādēs, tajā skaitā izglītības iestāžu dienesta viesnīcās, kā arī šo iestāžu lietošanā esošajās teritorijās;

3) veikalu nodaļās, kur notiek tirdzniecība ar bērnu precēm;

4) kultūras institūcijās un sporta iestādēs;

5) mazumtirdzniecības punktos, kur tirdzniecība nav organizēta, individuāli apkalpojot katru pircēju, izņemot beznodokļu tirdzniecības veikalus (D tipa muitas noliktavas), kas noteikti muitas jomu regulējošos normatīvajos aktos;

6) izmantojot tirdzniecības automātus;

7) teritorijās, kurām noteiktā kārtībā piešķirts tirgus statuss.

(2) Tabakas izstrādājumus, elektroniskās cigaretes un uzpildes flakonus aizliegts pārdot un iegādāties ar distances līguma palīdzību, tai skaitā arī pārrobežu tālpārdošanā.

(3) Tabakas izstrādājumus, augu smēķēšanas produktus, elektroniskās smēķēšanas ierīces un elektronisko smēķēšanas ierīču uzpildes tvertnes aizliegts pārdot personām, kuras ir jaunākas par 18 gadiem, un šīs personas nedrīkst tos iegādāties. Lai pārliecinātos par personas vecumu, mazumtirgotāja pienākums ir pieprasīt, lai persona uzrāda personu apliecinošu dokumentu.

(4) Personai vecumā no 18 līdz 25 gadiem, iegādājoties tabakas izstrādājumus, augu smēķēšanas produktus, elektronisko smēķēšanas ierīci vai elektroniskās smēķēšanas ierīces uzpildes tvertni ir pienākums uzrādīt mazumtirgotājam personu apliecinošu dokumentu visos gadījumos neatkarīgi no tā, vai mazumtirgotājs to ir pieprasījis.

(5) Tabakas izstrādājumus, augu smēķēšanas produktus, elektroniskās smēķēšanas ierīces un elektroniskās smēķēšanas ierīces uzpildes tvertnes aizliegts pārdot personām, par kuru vecumu mazumtirgotājam ir pamatotas šaubas un kuras pēc mazumtirgotāja pieprasījuma neuzrāda personu apliecinošu dokumentu, kas apliecina šo personu vecumu.

(6) Pēc uzraudzības un kontroles iestādes pieprasījuma tabakas izstrādājuma, augu smēķēšanas produkta, elektroniskās smēķēšanas ierīces vai elektroniskās smēķēšanas ierīces uzpildes tvertnes pircējs uzrāda personu apliecinošu dokumentu.

(7) Tabakas izstrādājumu, augu smēķēšanas produktu, elektronisko smēķēšanas ierīču un elektronisko smēķēšanas ierīču uzpildes tvertņu laišanā tirgū aizliegts iesaistīt personas, kuras ir jaunākas par 18 gadiem.

(8) Tabakas izstrādājumu, augu smēķēšanas produktu, elektronisko smēķēšanas ierīču un elektronisko smēķēšanas ierīču uzpildes tvertņu tirdzniecības vietās jābūt redzamam uzrakstam, kas brīdina, ka tabakas izstrādājumu, augu smēķēšanas produktu un elektronisko smēķēšanas ierīču lietošana nopietni kaitē cilvēka veselībai.

(9) Komersants, kurš nodarbojas ar elektronisko cigarešu un uzpildes flakonu tirdzniecību, pirms šo izstrādājumu tirdzniecības uzsākšanas paziņo par to Veselības inspekcijai. Kārtību, kādā komersants pirms elektronisko cigarešu un elektronisko cigarešu uzpildes flakonu tirdzniecības uzsākšanas ziņo Veselības inspekcijai, nosaka Ministru kabinets.

**9.pants. Tabakas izstrādājumu, augu smēķēšanas produktu, elektronisko cigarešu un uzpildes flakonu reklāmas un sponsorēšanas ierobežojumi**

(1) Tabakas izstrādājumu, elektronisko cigarešu un uzpildes flakonu reklāma ir atļauta tikai publikācijās, kas paredzētas vienīgi šo izstrādājumu tirdzniecības profesionāļiem, un publikācijas, kas tiek drukātas un publicētas trešās valstīs, ja vien minētās publikācijas nav paredzētas galvenokārt Eiropas Savienības vai Eiropas Ekonomikas zonas tirgum.

(2) Komersantiem, kuru galvenā darbības joma ir tabakas izstrādājumu, ražošana vai tirdzniecība, ir aizliegta pasākumu vai darbību sponsorēšana, kas saistīta ar vairākām Eiropas Savienības dalībvalstīm vai Eiropas Ekonomikas zonas valstīm, norisinās vairākās Eiropas Savienības dalībvalstīs vai Eiropas Ekonomikas zonas valstīs vai kam ir citāda pārrobežu ietekme. Komersantiem, kuru galvenā darbības joma ir elektronisko cigarešu un uzpildes flakonu ražošana vai tirdzniecība, ir aizliegta pasākumu, darbību vai indivīdu sponsorēšana, kas saistīta ar vairākām Eiropas Savienības vai Eiropas Ekonomikas zonas valstīm, norisinās vairākās Eiropas Savienības dalībvalstīs vai Eiropas Ekonomikas zonas valstīs vai kam ir citāda pārrobežu ietekme.

(3) Tabakas izstrādājumu, augu smēķēšanas produktu, elektronisko cigarešu un uzpildes flakonu audio un audiovizuāli komerciālus paziņojumus regulē Elektronisko plašsaziņas līdzekļu likumā.

(4) Latvijā aizliegts:

1) ražot un laist tirgū saldumus, uzkodas, kā arī rotaļlietas un citus priekšmetus tabakas izstrādājumu formā;

2) jebkurā reklāmā attēlot personas smēķējam;

3) tabakas izstrādājumus, augu smēķēšanas produktus, elektronisko smēķēšanas ierīces un elektronisko smēķēšanas ierīču uzpildes tvertnes izliegts izplatīt bez maksas.

**10.pants. Smēķēšanas ierobežojumi.**

(1) Darba devēja pienākums ir nodrošināt nodarbinātajam ar tabakas izstrādājumu un augu smēķēšanas produktu dūmiem un elektronisko smēķēšanas ierīču tvaiku nepiesārņotu darba vietu. Nodarbinātajam ir tiesības atteikties strādāt tādā darba vietā, kur citi nodarbinātie smēķē un šādu atteikumu nedrīkst uzskatīt par darba disciplīnas vai civildienesta noteikumu pārkāpumu.

(2) Aizliegts smēķēt:

1) bērna klātbūtnē;

2) izglītības iestāžu, izglītības iestāžu dienesta viesnīcu un audzināšanas iestāžu telpās un šo iestāžu lietošanā esošajās teritorijās;

3) ārstniecības iestāžu, sociālās aprūpes un rehabilitācijas institūciju, ieslodzījuma vietu telpās un vietās, kurās tiek ievietotas un uzturas aizturētās personas, kā arī šo iestāžu teritorijās, izņemot vietās, kas speciāli ierādītas smēķēšanai. Ieslodzījuma vietu telpās un vietās, kurās tiek ievietotas un uzturas aizturētās personas, gadījumos, kad nav iespējams nodrošināt iespēju apcietinātajam smēķēt vietā, kas speciāli ierādīta smēķēšanai, ir atļauts smēķēt telpā, kas speciāli ierādīta smēķēšanai;

4) tuvāk par 10 metriem no ieejām ēkās vai būvēs (arī uz ārējām kāpnēm un lieveņiem), kur izvietotas valsts vai pašvaldību iestādes un kapitālsabiedrības, kurās vairāk nekā 50 procenti kapitāla daļu (akciju) pieder valstij vai pašvaldībai. Šajās vietās izliek informatīvus uzrakstus vai simbolus par smēķēšanas aizliegumu;

5) sabiedriskā transporta līdzekļu pieturvietu nojumēs un uz peroniem;

6) daudzdzīvokļu dzīvojamo māju kāpņu telpās, gaiteņos un citās koplietošanas telpās;

7) uz daudzdzīvokļu dzīvojamo māju balkoniem un lodžijām, ja kāds no mājas iedzīvotājiem pret to pamatoti iebilst;

8) darbavietās darba un koplietošanas telpās, izņemot telpā, kas speciāli ierādīta smēķēšanai;

9) publiskās ēkās, būvēs un telpās (kinoteātru, koncertu, sporta zālēs, citās sporta ēkās un būvēs, pasta un citu iestāžu zālēs, diskotēkās, deju zālēs u. c.). Šis aizliegums neattiecas uz publiskās ēkās esošajiem dzīvokļiem;

10) transportlīdzekļos, izņemot tālsatiksmes vilcienus un kuģus, kuros var būt atsevišķi vagoni vai kajītes, kas paredzētas smēķētājiem;

11) sporta un citu publisku pasākumu laikā stadionos un citās norobežotās teritorijās, izņemot vietas, kas speciāli ierādītas smēķēšanai;

12) bērnu atpūtas un rotaļu laukumos;

13) parkos, skvēros un peldvietās, izņemot vietas, kas speciāli ierādītas smēķēšanai;

14) kafejnīcās, restorānos un citās sabiedriskās ēdināšanas vietās, izņemot vasaras (āra) kafejnīcas, kurās atļauts smēķēt tikai vietās, kas speciāli ierādītas smēķēšanai;

15) jebkurā citā šajā pantā neminētā publiskā vietā citas personas klātbūtnē, ja cita persona pret to iebilst.

(3) Viesnīcās un citās īslaicīgas apmešanās mītnēs var būt speciāli ierādītas guļamtelpas, kurās ir atļauts smēķēt.

(4) Kazino un spēļu zāles atļauts smēķēt tikai telpā, kas speciāli ierādīta smēķēšanai vai atsevišķi nodalītā telpā, kas paredzēta smēķēšanai un kas ēkas tehniskās inventarizācijas plānā atzīmēta kā konstruktīvi nodalīta telpa, kas paredzēta pamatpakalpojumu saņemšanai un smēķēšanai un ir aprīkota ar nosūces ventilāciju. Šī telpa aizņem ne vairāk kā 50 procentus no kopējās publiskās telpas platības un ir izvietota pēc iespējas tālāk no ieejas. Telpā ir attiecīgs informatīvs uzraksts vai simbols.

(5) Aizliegums smēķēt norādāms ar informatīvu uzrakstu, lietojot zīmi "Smēķēt aizliegts" (balti burti uz sarkana fona), bet atļauja smēķēt — ar tādu pašu informatīvu uzrakstu, lietojot zīmi "Atļauts smēķēt" (balti burti uz zaļa fona) vai ar simboliem. Papildus informatīvajam uzrakstam „Atļauts smēķēt” vai lietotajam simbolam, kas norāda uz atļauju smēķēt, izvietojams informatīvs uzraksts „Smēķēšana nogalina – atmetiet tagad!” .

(6) Kārtību, kādā izvietojami informatīvi uzraksti vai simboli par smēķēšanas aizliegumu vai atļauju smēķēt, kā arī uzrakstu un simbolu paraugus nosaka Ministru kabinets.

**11.pants. Smēķēšanas ierobežošanas valsts komisija**

Ministru kabinets apstiprina Smēķēšanas ierobežošanas valsts komisijas nolikumu. Smēķēšanas ierobežošanas valsts komisijas sastāvu apstiprina veselības ministrs, iekļaujot komisijā vismaz vienu pārstāvi no:

1) Veselības ministrijas;

2) Finanšu ministrijas;

3) Ekonomikas ministrijas;

4) Izglītības un zinātnes ministrijas;

5) Iekšlietu ministrijas;

6) Vides aizsardzības un reģionālās attīstības ministrijas;

7) Tabakas un alkohola kontroles Latvijas nacionālās koalīcijas;

8) Latvijas Pašvaldību savienības;

9) Latvijas Ārstu biedrības;

10) darba devēju organizācijas;

11) darbinieku organizācijas.

**12.pants Valsts pārvaldes institūciju kompetence**

(1) Valsts ieņēmumu dienests:

1) kontrolē šā likuma 3.panta pirmās daļas 3.punktā noteikto ierobežojumu attiecībā uz tabakas izstrādājumiem, augu smēķēšanas produktiem, kā arī 5. un 6.punktā noteikto ierobežojumu izpildi;

2) kontrolē šā likuma 6.panta devītajā un desmitajā daļā noteikto prasību izpildi;

3) kontrolē šā likuma 8.panta otrajā daļā noteikto prasību izpildi.

(2) Veselības inspekcija:

1) kontrolē šā likuma 3.panta trešajā daļā noteikto ierobežojumu izpildi. Tabakas izstrādājumu paraugus pēc atbildīgās institūcijas pieprasījuma testēt ir tiesīgas šā likuma 4.panta trešajā daļā minētās laboratorijas. Testēšanas laboratorijas par testēšanas rezultātiem informē Veselības inspekciju. Izdevumus, kas saistīti ar paraugu atlasi un testēšanu sedz ražotāji un importētāji, veicot samaksu attiecīgajai laboratorijai. Ja cigaretēm ar vienu zīmolvārdu un veidu ir atšķirīgs nikotīna, darvas vai oglekļa monoksīda saturs, vai cigaretes izgatavotas dažādās ražošanas vietās, Veselības inspekcijai ir tiesības pieprasīt, lai pārbaude tiktu veikta katra veida cigaretēm ar vienu zīmolvārdu un veidu;

2) veic novērtējumu attiecībā uz tabakas izstrādājumu atbilstību šā likuma 3.panta otrajai un ceturtajai daļai. Izdevumus, kas saistīti ar šādu novērtējumu, sedz ražotāji un importētāji saskaņā ar Veselības inspekcijas maksas pakalpojumu cenrādi. Par akreditētā laboratorijā veikto tabakas izstrādājumu testēšanu ražotāji un importētāji veic samaksu attiecīgajai laboratorijai;

3) kontrolē šā likuma 3.panta pirmās daļas 3.punktā noteikto ierobežojumu attiecībā uz elektroniskajām cigaretēm un uzpildes flakoniem, kā arī jaunieviestiem tabakas izstrādājumiem, izpildi;

4) kontrolē šā likuma 3.panta piektās daļas 2., 3., 4. un 5.punktā noteikto ierobežojumu izpildi;

5) saņem, uzglabā, apstrādā, analizē un publicē informāciju, kas iesniegta atbilstoši šā likuma 5.panta pirmajā daļā noteiktajam;

6) apstiprina un paziņo Eiropas Komisijai šā likuma 4.panta trešajā daļā minēto Latvijā akreditēto laboratoriju sarakstu, norādot apstiprināšanai lietotos kritērijus un piemērotās pārraudzības metodes, kā arī informē Eiropas Komisiju par sarakstā izdarītajiem grozījumiem;

7) paziņo Eiropas Komisijai par jebkādām mērīšanas metodēm, kas tiek izmantotas, lai mērītu citas cigarešu emisijas, kas nav darvas, nikotīna un oglekļa monoksīda emisijas, un emisijas no tabakas izstrādājumiem, kuri nav cigaretes;

8) paziņo Eiropas Komisijai par jebkādu maksimālo emisiju līmeni, kas tiek noteikts citām cigarešu emisijām, kas nav šā likuma 3.panta trešajā daļā noteiktās emisijas, un emisijām no tabakas izstrādājumiem, kas nav cigaretes.

(3) Patērētāju tiesību aizsardzības centrs:

1) kontrolē šā likuma 3.panta piektās daļas 1., 6. un 7.punktā noteikto ierobežojumu izpildi;

2) veic nepieciešamās darbības atbilstoši šā likuma 5.panta trešajā un ceturtajā daļā noteiktajam;

3) kontrolē šā likuma 6.panta pirmajā, otrajā, trešajā, ceturtajā, piektajā un sestajā daļā, kā arī šā likuma 7.panta pirmajā, otrajā, trešajā, ceturtajā un piektajā daļā noteikto normu izpildi;

4) kontrolē šā likuma 6.panta septītajā un astotajā daļā noteikto prasību izpildi;

5) kontrolē šā likuma 9.panta pirmajā, otrajā un ceturtajā daļā noteikto normu izpildi.

(4) Valsts policija un pašvaldības policija kontrolē šā likuma 3.panta pirmās daļas 1. un 2.punktu, 8.panta pirmajā, trešajā un piektajā daļā, kā arī 10.panta otrajā, trešajā un ceturtajā daļā noteiktos ierobežojumus.

(5) Valsts darba inspekcija kontrolē šā likuma 8.panta septītajā daļā un 10.panta pirmajā daļā noteikto ierobežojumu izpildi.

(6) Izglītības un zinātnes ministrijas un Veselības ministrijas pienākums ir izveidot tabakas izstrādājumu, augu smēķēšanas produktu un elektronisko smēķēšanas ierīču lietošanas profilakses programmas dažādām iedzīvotāju grupām, ieviest tās izglītības iestādēs un veicināt to ieviešanu darbavietās.

(7) Veselības ministrijas pienākums ir izstrādāt uz starpsektoru sadarbību balstītu valsts politiku tabakas izstrādājumu, augu smēķēšanas produktu, elektronisko smēķēšanas ierīču un ar tām saistītu izstrādājumu kaitīguma samazināšanas jomā un nodrošināt iespēju ārstēties no tabakas atkarības personām, kuras to vēlas.

**13.pants Uzraudzība**

(1) Valsts ieņēmumu dienests, Veselības inspekcija, Patērētāju tiesību aizsardzības centrs un Valsts darba inspekcija (turpmāk – uzraudzības un kontroles iestādes) ir tiesīgi veikt tabakas izstrādājumu, elektronisko cigarešu, to uzpildes flakonu, augu smēķēšanas produktu, jaunieviestu tabakas izstrādājumu paraugu ņemšanu tirdzniecības vietās un akcīzes preču noliktavās.

(2) Uzraudzības un kontroles iestādēm, konstatējot pārkāpumus tabakas izstrādājumu, augu smēķēšanas produktu, elektronisko cigarešu, uzpildes flakonu vai jaunieviestu tabakas izstrādājumu aprites nodrošināšanā, ir tiesības pieņemt lēmumu par tabakas izstrādājuma, augu smēķēšanas produkta, elektroniskās cigaretes, uzpildes flakona vai jaunieviesta tabakas izstrādājuma:

1) aizliegumu laist tirgū uz laiku vai pastāvīgi;

2) atsaukšanu vai izņemšanu no tirgus, iznīcināšanu piemērotos apstākļos un patērētāju brīdināšanu par pastāvošajiem riskiem;

3) atsaukšanu no patērētājiem, iznīcināšanu piemērotos apstākļos un patērētāju informēšanu par pastāvošajiem riskiem.

(3) Ja uzraudzības un kontroles iestādes konstatē, ka tabakas izstrādājums, augu smēķēšanas produkts, elektroniskā cigarete, uzpildes flakons vai jaunieviests tabakas izstrādājums var radīt būtisku risku patērētāju veselībai, tās, ja nepieciešams, nodrošina sabiedrības informēšanu par šo preci un ar to saistīto risku tieši vai ar plašsaziņas līdzekļu starpniecību.

(4) Uzraudzības un kontroles iestādes lēmums ir spēkā no tā pieņemšanas brīža.

(5) Uzraudzības un kontroles iestādes lēmumu var pārsūdzēt tiesā Administratīvā procesa likumā noteiktajā kārtībā. Lēmuma pārsūdzēšana neaptur tā izpildi.

**14.pants Atbildība par šā likuma pārkāpšanu**

Par šā likuma pārkāpšanu personas saucamas pie normatīvajos aktos noteiktās atbildības.

**Pārejas noteikumi**

1. Atzīt par spēku zaudējušu likumu „Par tabakas izstrādājumu realizācijas, reklāmas un lietošanas ierobežošanu” (Latvijas Republikas Saeimas un Ministru Kabineta Ziņotājs, 1997, 3.nr.; 1999, 22.nr.; 2003, 2., 23.nr.; 2004, 4., 18.nr.; 2005, 7., 14.nr.; 2007, 21.nr.; 2008, 10.nr.; 2009, 1., 14.nr.; Latvijas Vēstnesis, 2010, 34., 47., 205.nr., 2014, 228.nr.).

2. Tabakas izstrādājumus un augu smēķēšanas produktus, kas ražoti vai laisti tirgū un marķēti saskaņā ar likumu „Par tabakas izstrādājumu realizācijas, reklāmas un lietošanas ierobežošanu” līdz 2016.gada 20.maijam, atļauts laist tirgū līdz 2016.gada 20.novembrim.

3. Šā likuma 1.panta 11.punkts attiecas uz izstrādājumiem, kas laisti tirgū pēc 2014.gada 19.maija.

4. Elektroniskās cigaretes un uzpildes flakonus, kas ražoti vai laisti tirgū līdz 2016.gada 20.novembrim un kas neatbilst šā likuma prasībām, atļauts laist tirgū līdz 2017.gada 20.maijam.

5. Šā likuma 3.panta ceturtās daļas 1.punktu attiecībā uz tabakas izstrādājumiem, kuriem piemīt raksturīgs aromāts un kuru pārdošanas apjoms Eiropas Savienībā un Eiropas Ekonomikas zonā attiecīgā produktu kategorijā ir 3% vai vairāk, piemēro no 2020.gada 20.maija.

6. Šā likuma 6.panta desmitā daļa attiecībā uz cigaretēm un tinamo tabaku stājas spēkā 2019.gada 20.maijā, bet attiecībā uz pārējiem tabakas izstrādājumiem – 2024.gada 20.maijā.

7. Šis likums stājas spēkā 2016.gada 20.maijā.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Eiropas Parlamenta un Padomes 2003.gada 26.maija direktīvas 2003/33/EK par dalībvalstu normatīvo un administratīvo aktu tuvināšanu attiecībā uz tabakas izstrādājumu reklāmu un ar to saistīto sponsordarbību;

2) Eiropas Parlamenta un Padomes 2014.gada 3.aprīļa direktīva 2014/40/ES par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu un ar ko atceļ Direktīvu 2001/37/EK.

Veselības ministrs G.Belēvičs

Vīza: Valsts sekretāre S.Zvidriņa

30.09.2015. 13.57

5929

A.Krūmiņa, 67876077

alise.krumina@vm.gov.lv

A.Jurševica, 67876186

anita.jursevica@vm.gov.lv

V.Lūsa, 67876099

vieda.lusa@vm.gov.lv